Sitten Jeesus tuli opetuslasten kanssa Getsemane-nimiseen paikkaan -
ja sanoi heille: -
"Jääkää te tähän siksi aikaa kun minä käyn tuolla rukoilemassa."
Pietarin ja molemmat Sebedeuksen pojat hän otti mukaansa.
Murhe alkoi nyt ahdistaa häntä, ja hän joutui tuskan valtaan.
Hän sanoi heille: "Olen tuskan vallassa, kuoleman tuskan.
Odottakaa tässä ja valvokaa minun kanssani."
Hän meni vähän kauemmaksi, heittäy- tyi kasvoilleen maahan ja rukoili: -
"Isä, jos se on mahdollista, niin menköön tämä malja minun ohitseni.
Mutta ei niin kuin minä tahdon, vaan niin kuin sinä."
Hän palasi opetuslasten luo ja tapasi heidät nukkumasta.
Silloin hän sanoi Pietarille: -
"Ettekö te edes hetken vertaa jaksaneet valvoa kanssani?
Valvokaa ja rukoilkaa, ettette joutuisi kiusaukseen.
Tahtoa ihmisellä on, mutta luonto on heikko."
Hän meni taas etäämmäksi ja rukoili toistamiseen: -
"Isä, ellei tämä malja voi mennä ohitseni minun sitä juomatta, -
niin toteutukoon sinun tahtosi."
Palatessaan hän tapasi taas opetuslapset nukkumasta, -
sillä uni oli alkanut painaa heidän silmiään.
Hän jätti heidät siihen, meni taas kauemmaksi ja -
rukoili kolmannen kerran samoin sanoin.
Sitten hän tuli opetuslasten luo ja sanoi heille: -
"Yhäkö te nukutte ja lepäätte? Hetki on tullut.
Ihmisen Poika annetaan syntisten käsiin.
Nouskaa, nyt me lähdemme!
Minun kavaltajani on jo lähellä."
Jeesuksen vielä puhuessa tuli Juudas, yksi kahdestatoista opetuslapsesta, -
ja hänen kanssaan miekoin ja seipäin aseistautunut suuri miesjoukko, -
jonka ylipapit ja kansan vanhimmat olivat lähettäneet.
Jeesuksen kavaltaja oli sopinut miesten kanssa merkistä: -
"Se on se mies, jota minä suutelen. Ottakaa hänet kiinni."
Hän meni suoraa päätä Jeesuksen luo, sanoi: "Terve, rabbi!", -
ja suuteli häntä.
Jeesus sanoi hänelle: "Ystävä, tätä varten sinä olet tullut."
Silloin miehet astuivat lähemmäs, kävivät käsiksi Jeesukseen -
ja vangitsivat hänet. Yksi Jeesuksen seuralaisista ryhtyi vastarintaan, -
veti miekkansa esiin ja iski ylipapin palvelijaa niin että tältä irtosi korva.
Silloin Jeesus sanoi hänelle: "Pane miekkasi tuppeen.
Joka miekkaan tarttuu, se miekkaan kaatuu.
Luuletko, etten voisi pyytää apua Isältäni?
Hän lähettäisi tänne heti kaksitoista legioonaa enkeleitä ja enemmänkin.
Mutta kuinka silloin kävisivät toteen kirjoitukset, -
joiden mukaan näin täytyy tapahtua?"
Jeesus sanoi sitten miesjoukolle: -
"Tehän olette lähteneet kuin rosvon kimppuun!
Miekat ja seipäät käsissä te tulette minua vangitsemaan.
Minä olen joka päivä istunut temppelissä opettamassa, -
ettekä te ole ottaneet minua kiinni. Mutta kaikki tämä on tapahtunut, -
jotta profeettojen kirjoitukset kävisivät toteen."
Silloin kaikki opetuslapset jättivät hänet ja pakenivat.